SKRIFTLIG FORESPØRGSEL E-0201/03

af Emilio Menéndez del Valle (PSE) til Kommissionen

(3. februar 2003)

Om: Voldelig adfærd af politiet i Gibraltar

Den 20. januar 2003 gennemførte Greenpeace-aktivister en fredelig aktion i en del af Algeciras-bugten, som Spanien betragter som spansk farvand, i protest mod tilstedeværelsen af olietankskibet Vemamagna, der er af enkeltskrogstypen og sejler under maltesisk flag.

Som bekendt er den offentlige opinion i Spanien og visse andre europæiske lande stærkt følsom over spørgsmål af denne art på baggrund af katastrofen med tankeren Prestige og i endnu højere grad efter ulykken den 21. januar 2003 i det selvsamme farvand ud for Algeciras, hvor en pram gik til bunds med over 1000 tons brændstof om bord.

Greenpeace-aktionen nød derfor stor mediebevågenhed. Journalister fra El País, El Mundo, Tele-5, Antena 3, RTVE, Canal Sur og Associated Press blev imidlertid under udøvelsen af deres arbejde voldeligt chikaneret og anholdt af Gibraltar-politiet (i et farvand, hvis status om ikke andet er omstridt i international ret), medens Tele-5's udsendte medarbejder modtog lussinger af en Gibraltar-betjent, som det fremgik af forsiden af El Mundo (21.1.2003).

Helt bortset fra, at den stat, som Gibraltar henhører under, ikke har udvist nogen større vilje til at overtale sidstnævnte til at overholde fællesskabsdirektiverne om enkeltskrogede fartøjer, er det overraskende, at et af de principper, der kendetegner os som europæere, nemlig respekten for journalisters ytringsfrihed, er blevet så åbenlyst krænket i Gibraltar.

Agter Kommissionen at henvende sig til Rådet hvilket i lyset af den forestående udvidelse er ekstra relevant med anmodning om, at det gør den stat, som kolonien Gibraltar er undergivet, opmærksom på, at sidstnævntes regering af hensyn til EU's omdømme bør respektere og sikre respekten for dette princip?

Svar afgivet på Kommissionens vegne af Antonio Vitorino

(27. marts 2003)

Kommissionen erkender, at udtryks- og informationsfrihed er grundlæggende rettigheder, som Den Europæiske Union skal respektere i overensstemmelse med artikel 6 i traktaten om Den Europæiske Union. Disse rettigheder er desuden medtaget i artikel 11 i chartret om grundlæggende rettigheder.

Disse rettigheder omfatter bl.a. journalisters mulighed for at udøve deres erhverv uden at blive mødt med hindringer fra de offentlige myndigheder.

Kommissionen har ikke generel kompetence vedrørende grundlæggende rettigheder på grundlag af traktaten om Den Europæiske Union og traktaten om oprettelse af Det Europæiske Fællesskab. Hvis de grundlæggende rettigheder krænkes, kan Kommissionen kun gribe ind, hvis krænkelsen falder inden for fællesskabsrettens anvendelsesområde.

I dette tilfælde kan den mulige krænkelse være knyttet til journalisternes udøvelse af en ret, som tilkommer dem i medfør af EF-traktatens artikel 18, og specielt retten til at færdes og opholde sig frit på medlemsstaternes område.

For at kunne vurdere forholdene i denne sag vil Kommissionen anmode den pågældende medlemsstat om at fremsende oplysninger om sin holdning til de forhold, som det ærede medlem nævner, og om de foranstaltninger, den måtte have truffet i sagen.

Kommissionen vil holde det ærede medlem underrettet om sin vurdering af situationen, når den har fået svar fra de britiske myndigheder.